CELEX: 32016R0217
Language: hu
Date: 2016-02-16 00:00:00
Title: A Bizottság (EU) 2016/217 rendelete (2016. február 16.) a vegyi anyagok regisztrálásáról, értékeléséről, engedélyezéséről és korlátozásáról (REACH) szóló 1907/2006/EK európai parlamenti és tanácsi rendelet XVII. mellékletének a kadmium tekintetében történő módosításáról (EGT-vonatkozású szöveg)

17.2.2016   
            
            
               HU
            
            
               Az Európai Unió Hivatalos Lapja
            
            
               L 40/5
            
         A BIZOTTSÁG (EU) 2016/217 RENDELETE
   (2016. február 16.)
   a vegyi anyagok regisztrálásáról, értékeléséről, engedélyezéséről és korlátozásáról (REACH) szóló 1907/2006/EK európai parlamenti és tanácsi rendelet XVII. mellékletének a kadmium tekintetében történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   a vegyi anyagok regisztrálásáról, értékeléséről, engedélyezéséről és korlátozásáról (REACH), az Európai Vegyianyag-ügynökség létrehozásáról, az 1999/45/EK irányelv módosításáról, valamint a 793/93/EGK tanácsi rendelet, az 1488/94/EK bizottsági rendelet, a 76/769/EGK tanácsi irányelv, a 91/155/EGK, a 93/67/EGK, a 93/105/EK és a 2000/21/EK bizottsági irányelv hatályon kívül helyezéséről szóló, 2006. december 18-i 1907/2006/EK európai parlamenti és tanácsi rendeletre (1) és különösen annak 68. cikke (1) bekezdésére,
   mivel:
   
               (1)
            
            
               Az 1907/2006/EK rendelet XVII. mellékletének 23. bejegyzése megtiltja a kadmiumnak és vegyületeinek [3208] és [3209] kódszámú festékekben való felhasználását, kivételt megállapítva a cinktartalmú festékekre. Az a korlátozás ugyanakkor nem érinti a kadmiumtartalmú festékek forgalomba hozatalát.
            
         
               (2)
            
            
               2012 novemberében a Bizottság felkérte az Európai Vegyianyag-ügynökséget (a továbbiakban: Ügynökség), hogy állítson össze egy XV. melléklet szerinti dokumentációt a jelenlegi korlátozásnak az ilyen, kadmiumot bizonyos koncentráció felett tartalmazó festékek forgalomba hozatalára történő kiterjesztése céljából.
            
         
               (3)
            
            
               2014. szeptember 9-én az Ügynökség kockázatértékelési bizottsága (RAC) konszenzussal véleményt fogadott el azzal a következtetéssel, hogy a jelenlegi bejegyzés ilyen jellegű módosítása megkönnyítené a végrehajtást, továbbá megerősítette, hogy nincs szükség a festékekben lévő kadmium által jelentett kockázatok kiegészítő értékelésére.
            
         
               (4)
            
            
               2014. november 25-én az Ügynökség társadalmi-gazdasági elemzéssel foglalkozó bizottsága (SEAC) konszenzussal véleményt fogadott el, melyben a jelenlegi korlátozás javasolt módosítását arányosnak minősítette, lévén a követelmények teljesítésének nincs külön költségvonzata a gyártókra, az importőrökre és a fogyasztókra nézve, ugyanakkor a módosítás javítaná a korlátozás végrehajthatóságát.
            
         
               (5)
            
            
               A végrehajtó hatóságok a forgalomba hozatalt könnyebben tudják ellenőrizni, mint a felhasználást. A koncentrációs határérték bevezetése ezenfelül egyértelműsítené, hogy a kadmium szennyeződésként e határérték alatti nem szándékos előfordulása a festékekben nem eredményezi a korlátozás megsértését.
            
         
               (6)
            
            
               A Bizottság konzultált a végrehajtással kapcsolatos információcseréért felelős fórummal, és figyelembe vette annak ajánlásait.
            
         
               (7)
            
            
               Az 1907/2006/EK rendeletet ezért ennek megfelelően módosítani kell.
            
         
               (8)
            
            
               Az e rendeletben előírt intézkedések összhangban vannak az 1907/2006/EK rendelet 133. cikke alapján létrehozott bizottság véleményével,
            
         ELFOGADTA EZT A RENDELETET:
   1. cikk
   Az 1907/2006/EK rendelet XVII. melléklete e rendelet mellékletének megfelelően módosul.
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2016. február 16-án.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 396., 2006.12.30., 1. o.
   
   
      MELLÉKLET
      Az 1907/2006/EK rendelet XVII. mellékletének 23. bejegyzésénél a 2. oszlop 2. bekezdése helyébe a következő szöveg lép:
      
         
                     „Kadmium
                     CAS-szám: 7440-43-9
                     EK-szám: 231-152-8 és vegyületei
                  
                  
                     
                                 2.
                              
                              
                                 Nem használható és nem hozható forgalomba [3208] [3209] kódszámú festékekben 0,01 tömegszázalékot elérő vagy azt meghaladó koncentrációban (fém kadmiumban kifejezve).
                                 A [3208] [3209] kódszámú festékek esetében, amennyiben cinktartalmuk a festékre nézve meghaladja a 10 tömegszázalékot, a kadmium koncentrációjának (fém kadmiumban kifejezve) 0,1 tömegszázalék alatt kell maradnia.
                                 Nem hozhatók forgalomba olyan festett árucikkek, melyek esetében a festett árucikken lévő festékre számított kadmiumkoncentráció (fém kadmiumban kifejezve) eléri vagy meghaladja a 0,1 tömegszázalékot.”